Selger TV 2 til Egmont

Styret i A-pressen har vedtatt å selge sin 50 prosents andel i TV 2 til danske Egmont.

BLIR DANSK: Egmont blir eneeier i TV 2. Vis mer byoutline Gorm Kallestad

Publisert: Oppdatert: 9. januar 2012 08:50 , Publisert: 9. januar 2012 08:00

Egmont vil dermed eie 100 prosent av TV 2.

Det danske mediekonsernet betaler A-pressen 2,1 milliarder kroner for TV 2-aksjene.

Det opplyser A-pressen i en pressemelding mandag morgen.

- Vi har som eiere i TV 2 bidratt aktivt til det som i dag er Norges største kommersielle TV-virksomhet. Etter at vi for en måned siden kjøpte Edda Media fra britiske Mecom, er imidlertid tiden nå inne for oss til å konsentrere vår virksomhet og kapital om lokale medier, uttaler konsernsjef i A-pressen, Thor Gjermund Eriksen, i en pressemelding.

Ingen kampsak

Flere medier melder mandag morgen at salget skal ha skjedd mot de tre ansatte-representantenes stemmer.

Hos TV 2 er likevel ikke salget en noen stor kampsak. Til NRK sa journalistenes tillitsvalgte Kjetil H. Dale i helgen, at de fra deres side er mest opptatt av at eieren har tydelige publisistiske prinsipper.

- Vi har hatt Egmont som eier siden starten for 20 år siden, og har gode erfaringer med dem, sa Dale.

Motstand fra Giske

Næringsminister Trond Giske har derimot tydelig sagt at han er negativ til at TV 2 selges ut av Norge.

- Dette er en trist dag, sier Giske til NRK mandag morgen.

I helgen tok han kontakt med en av A-pressens eiere.

- Jeg har sagt fra til Telenor at dette er en utflagging som er uønsket og som det er stor politisk motstand mot, sa Giske til VG lørdag.

Les også: - TV 2-utflagging er uønsket

Mandag skriver Aftenposten at Giskes tydelige kritikk av salget har irritert Jens Stoltenberg, og at han har fått refs fra statsministerens kontor.

Mandag gjentar likevel Giske det han også sa til VG lørdag.

- Det er arvesølvet i norsk media som nå blir solgt ut av landet. Jeg har til gode å møte en eneste rødgrønn politiker som mener å selge TV2 ut av Norge er en god idé.

- En garantist for uavhengighet

Egmont sier selskapet vil videreføre TV 2s profil slik den er i dag.

- Vi ønsker å videreføre TV 2 sin satsing på nyheter, sport og underholdning, som 7 av 10 nordmenn benytter seg av hver dag, sier Egmont-sjef Steffen Kragh ifølge Business.dk

- Egmont er en garantist for at TV 2 fortsatt skal være et uavhengig mediehus med en lokal norsk profil. TV 2 skal fortsatt bygge nære relasjoner til det norske folk, sier han videre.

Får avis-kapital

Salget av TV 2 kommer bare en måned etter at A-pressen kjøpte Edda Media fra britiske Mecom.

Les også: A-pressen bekrefter kjøpet av Edda Media

A-pressen betalte 1,7 milliarder kroner for de Eddas 83 ulike mediekanaler, deriblant 36 lokalaviser.

- Vi har som eiere i TV 2 bidratt aktivt til det som i dag er Norges største kommersielle TV-virksomhet. Etter at vi for en måned siden kjøpte Edda Media fra britiske Mecom, er imidlertid tiden nå inne for oss til å konsentrere vår virksomhet og kapital om lokale medier, sier konsernsjef i A-pressen, Thor Gjermund Eriksen.